b'\n_START_ARTICLE_\nAlytaus rajono savivaldyb\xc4\x97s herbas\n_START_PARAGRAPH_\nAlytaus rajono savivaldyb\xc4\x97s herbas\xc2\xa0\xe2\x80\x93 vienas i\xc5\xa1 Alytaus rajono heraldikos atribut\xc5\xb3. Herbo auksiniame lauke \xc5\xbealioje skydo pap\xc4\x97d\xc4\x97je i\xc5\xa1augusios trys \xc5\xbealios lelijos su raudonais \xc5\xbeiedais.\n_START_SECTION_\nIstorija\n_START_PARAGRAPH_\nAlytaus rajonas \xc4\xafkurtas 1950\xc2\xa0m., panaikinus Alytaus apskrit\xc4\xaf, o 1955\xc2\xa0m.\xc2\xa0\xe2\x80\x93 Alytaus rajono savivaldyb\xc4\x97. Savivaldyb\xc4\x97s centras\xc2\xa0\xe2\x80\x93 Alytus, turintis miesto savivaldyb\xc4\x97s status\xc4\x85 ir herb\xc4\x85: raudoname lauke sidabrin\xc4\x99 ro\xc5\xbe\xc4\x99, patvirtint\xc4\x85 1995\xc2\xa0m._NEWLINE_Svarstant savivaldyb\xc4\x97s herbo klausim\xc4\x85, buvo atkreiptas d\xc4\x97mesys i kit\xc4\x85 sen\xc4\x85 Alytaus miesto simbol\xc4\xaf\xc2\xa0\xe2\x80\x93 tris augan\xc4\x8dias lelijas. Jos vaizduojamos net dviejuose iki m\xc5\xabs\xc5\xb3 dien\xc5\xb3 i\xc5\xa1likusiuose 1792\xc2\xa0m. magistrato antspauduose. Sprend\xc5\xbeiant i\xc5\xa1 antspaud\xc5\xb3 ikonografijos, jos gal\xc4\x97jo b\xc5\xabti pasiskolintos i\xc5\xa1 Alytaus apylink\xc4\x97se gyvenusi\xc5\xb3 bajor\xc5\xb3 Orlovski\xc5\xb3 herbo (trys augan\xc4\x8dios lelijos). Vieno antspaudo pie\xc5\xa1in\xc4\xaf, nenurodydamas \xc5\xa1altinio, XIX a. viduryje paskelb\xc4\x97 Mykolas Balinskis (pie\xc5\xa1\xc4\x97 Vincentas Smakauskas). Ta\xc4\x8diau, perpie\xc5\xa1iant antspaud\xc4\x85, buvo padaryta nema\xc5\xbeai klaid\xc5\xb3: \xc5\xa1iek tiek pakeista fig\xc5\xabr\xc5\xb3 kompozicija ir vietoj trij\xc5\xb3 augan\xc4\x8di\xc5\xb3 lelij\xc5\xb3 atsirado trys nuskintos lelijos. B\xc5\xabtent jas XX a. prad\xc5\xbeioje i\xc5\xa1populiarino Tadas Daugirdas ir Bronius \xc5\xa0aliamoras, v\xc4\x97liau\xc2\xa0\xe2\x80\x93 kiti Nepriklausomos Lietuvos dailininkai, kuriems buvo \xc5\xbeinomas vienintelis Balinskio pie\xc5\xa1inys. Tuomet buvo nustatytos ir herbo spalvos: auksiniame lauke trys raudonos lelijos ant \xc5\xbeali\xc5\xb3 stiebeli\xc5\xb3 (tautin\xc4\x97s v\xc4\x97liavos spalvos). Turint galvoje, kad Alytaus herbas su trimis augan\xc4\x8diomis lelijomis jau turi daugiau negu 200 met\xc5\xb3 istorij\xc4\x85 be to, kaip Alytaus simbolis, jos palyginti pla\xc4\x8diai naudotos Nepriklausomos Lietuvos laikais, po karo daug kart\xc5\xb3 spausdintos u\xc5\xbesienio lietuvi\xc5\xb3 leidiniuose, nutarta Alytaus rajono savivaldybei naujo herbo nekurti, o, i\xc5\xa1taisius nuo Balinskio laik\xc5\xb3 \xc4\xafsiv\xc4\x97lusi\xc4\x85 klaid\xc4\x85, atgaivinti sen\xc4\x85j\xc4\xaf simbol\xc4\xaf: vaizduoti ne nuskintas, o augan\xc4\x8dias lelijas._NEWLINE_Alytaus rajono savivaldyb\xc4\x97s herb\xc4\x85 Lietuvos Respublikos Prezidentas dekretu Nr. 1446 parvirtino 2001\xc2\xa0m. rugpj\xc5\xab\xc4\x8dio 7 d._NEWLINE_Herbo etalono autorius\xc2\xa0\xe2\x80\x93 dailininkas Arvydas Ka\xc5\xbedailis.'